b'\n_START_ARTICLE_\nDamu\n_START_PARAGRAPH_\nDamu\xc2\xa0\xe2\x80\x93 gydymo dievyb\xc4\x97 \xc5\xa1umer\xc5\xb3 mitologijoje. Da\xc5\xbeniausiai laikoma, kad Damu motina\xc2\xa0\xe2\x80\x93 gydymo deiv\xc4\x97 ir Isino miesto glob\xc4\x97ja Ninisina, o t\xc4\x97vas\xc2\xa0\xe2\x80\x93 Ningi\xc5\xa1zida (kartais su juo tapatinamas). Buvo siejamas ir su deive Nan\xc5\xa1e. Kitur nurodoma, kad Damu motina\xc2\xa0\xe2\x80\x93 Gula (taip pat gydymo deiv\xc4\x97)._NEWLINE_Motina Ninisina Damu perdavusi dievi\xc5\xa1k\xc4\x85j\xc4\x85 gydymo gali\xc4\x85 (me). Tik\xc4\x97ta, kad Damu nuvej\xc4\x85s demonus, \xe2\x80\x9esujungi\xc4\x85s nutrauktas sausgysles\xe2\x80\x9c. Dievyb\xc4\x97s epitetas\xc2\xa0\xe2\x80\x93 \xe2\x80\x9edidysis \xc5\xbeynys-u\xc5\xbekalb\xc4\x97tojas\xe2\x80\x9c. Senosios Babilonijos karalyst\xc4\x97s laikotarpiu neretai buvo \xc4\xafvardijamas \xe2\x80\x9eDamu-gydytoju\xe2\x80\x9c. Vienoje \xc4\xaf akad\xc5\xb3 kalb\xc4\x85 i\xc5\xa1verstoje \xc5\xa1umer\xc5\xb3 poemoje vadinamas Ninisinos dukterimi. Viena vertus, tai laikoma vertimo klaida, kita vertus, teigiama, kad Damu gal\xc4\x97j\xc4\x99s b\xc5\xabti androgini\xc5\xa1ka dievyb\xc4\x97. _NEWLINE_\xc5\xbdinios apie Damu kult\xc4\x85 siekia Tre\xc4\x8diosios \xc5\xaaro dinastijos laikus. Vienas svarbiausi\xc5\xb3 Damu kulto centr\xc5\xb3 buvo Isinas, taip pat garbintas \xc5\xaare, Larsoje bei galb\xc5\xabt Girsu. Po Senosios Babilonijos karalyst\xc4\x97s laikotarpio oficialus Damu kultas nunyko, ta\xc4\x8diau paskesnio Kasit\xc5\xb3 dinastijos laikotarpio asmenvard\xc5\xbeiuose dievyb\xc4\x97s vardas aptinkamas da\xc5\xbeniau. Dievyb\xc4\x97 tokiu pat vardu buvo garbinama ir Sirijoje (Ebloje bei Emare), ta\xc4\x8diau teigiama, kad tai gal\xc4\x97j\xc4\x99s b\xc5\xabti vietinis didvyris, neturintis nieko bendra su dievu Damu._NEWLINE_Yra i\xc5\xa1lik\xc4\x99 liturgini\xc5\xb3 tekst\xc5\xb3, kuriuose Damu apraudamas. Dievo Damu, \xe2\x80\x9epradingusio pelk\xc4\x97se ar up\xc4\x97je vaiko\xe2\x80\x9c, gedi jo motina Ninisina bei sesuo Gunuru. Pana\xc5\xa1iai apraudamas ir Dumuzis, su kuriuo Damu kai kada gali b\xc5\xabti painiojamas. JAV \xc5\xa1umerologo Samuel Noah Kramer manymu, i\xc5\xa1 dalies d\xc4\x97l to \xc5\xa1ios dievyb\xc4\x97s ir imtos tapatinti. Tuo tarpu dan\xc5\xb3 istoriko Thorkild Jacobsen teigimu, Damu buvo augmenijos dievyb\xc4\x97, Dumuzio aspektas._NEWLINE_Damu buvo siejamas su Kiaul\xc4\x97s \xc5\xbevaig\xc5\xbedynu, kuris galb\xc5\xabt atitinka dabartin\xc4\xaf Delfino \xc5\xbevaig\xc5\xbedyn\xc4\x85.'